ฮือฮาปาฏิหาริย์หลวงพ่ออิ่ม
รูปหล่อโลหะอายุเก่าแก่ โดนขโมยไป40ปีได้คืน เซียนพระถูกหวย3งวด,อัศจรรย์ รูปหล่ออดีตเจ้าอาวาสวัดดังสิงห์บุรี ถูกโจรใจบาปฉกไปจากวัดนานร่วม 40 ปี จู่ๆ ได้กลับคืนวัดราวปาฏิหาริย์ หลังเซียนพระไปพบวางขายอยู่ในตลาดนัด เห็นขนาดหน้าตักกว้างเกินกว่าจะเป็นพระบูชาประจำบ้านเลยมั่นใจถูกขโมยมา ตั้งจิตอธิษฐานขอให้มีโชคลาภจะซื้อถวายคืนวัด เหลือเชื่อถูกหวย 3 ตัวตรงเผงได้เงินหลายแสนบาท เจ้าตัวรีบทำตามสัญญา ขณะที่ผู้เฒ่าผู้แก่เห็นองค์หลวงพ่อถึงกับหลั่งน้ำตา ชาวบ้านเฉลิมฉลองแห่ปิดทอง,เรื่องราวชวนอัศจรรย์ใจครั้งนี้ เปิดเผยเมื่อเวลา 10.00 น. วันที่ 26 ก.พ. ผู้สื่อข่าวรายงานว่า มีชาวบ้านจำนวนมากเดินทางมาที่วัดประศุก ตั้งอยู่ฝั่งตะวันตกของแม่น้ำเจ้าพระยา หมู่ 5 ต.อินทร์บุรี อ.อินทร์บุรี จ.สิงห์บุรี เพื่อร่วมฉลองพิธีถวายคืนรูปหล่อโลหะของพระครูพิศิษย์ ศีลคุณ หรือหลวงพ่ออิ่ม อดีตเจ้าอาวาสวัดประศุก หลังถูกแก๊งคนร้ายโจรกรรมไปจากวัดเมื่อเกือบ 40 ปีที่แล้ว ในพิธีได้นิมนต์เจ้าอาวาส 9 วัดในย่านใกล้เคียงมาเจริญพระพุทธมนต์ ขณะที่ชาวบ้านต่างนำทองคำเปลวมาปิดองค์พระ พร้อมตั้งโรงทานแจกจ่ายอาหารให้ผู้มาร่วมงาน โดยบรรดาผู้เฒ่าผู้แก่ถึงกับหลั่งน้ำตาด้วยความดีใจที่ได้องค์พระกลับคืนมา,นายสุดใจ จุมจันทร์ หรือใจ พิจิตร เซียนพระชื่อดังภาคเหนือ ผู้นำรูปหล่อหลวงพ่ออิ่มมาถวายคืนให้กับวัดประศุก เล่าให้ผู้สื่อข่าวฟังว่า ราวเดือน ต.ค.57 ตนกลับบ้านใน จ.ขอนแก่น และไปเดินเล่นที่ตลาดนัดจตุจักรขอนแก่น ได้เห็นรูปหล่อองค์นี้ ตั้งอยู่บนแผงให้เช่าพระ เห็นว่าเป็นพระเนื้อสำริด ขนาดหน้าตักกว้าง 18 นิ้ว ซึ่งมีขนาดใหญ่เกินกว่า จะเป็นพระบูชาประจำบ้าน มั่นใจว่าเป็นพระที่ถูกโจรกรรมมาจากวัดใดวัดหนึ่ง แต่ไม่ทราบที่มาแน่ชัด อีกทั้งคนขายพยายามยัดเยียดขายให้ตน 2-3 ครั้ง แต่ช่วงนั้นไม่มีเงินมากนัก จึงตั้งจิตอธิษฐานว่า ถ้าหลวงพ่ออยากกลับวัด ขอให้ตนมีโชคลาภ จากวันนั้นไม่นาน ตนถูกหวย 3 ตัวตรงเผงได้เงินมาก้อนใหญ่ จึงติดต่อเช่าพระองค์นี้,เซียนพระผู้เชื่อเรื่องปาฏิหาริย์ เล่าด้วยน้ำเสียงตื่นเต้นต่อไปว่า ครั้งแรกพ่อค้าจะขายให้ในราคา 1 แสนบาท แต่พอบอกว่าจะเช่าเอาไปถวายคืนวัด ขอให้ลดราคาลงหน่อยเพราะหลวงพ่อมาเข้าฝันบอกว่าอยากกลับวัด ปรากฏว่าคนขายถึงสะดุ้ง ยอมลดราคาลงมาฮวบฮาบ เหลือเพียง 55,000 บาท หลังได้พระมา ตนถูกหวยอีก 2-3 ครั้ง จากนั้นเริ่มสืบหาแหล่งที่มาของพระ โดยใต้ฐานพระ,ด้านหน้าเขียนว่า พระครูพิศิษย์ ศีลคุณ (หลวงพ่อ อิ่ม) ชาตะ 2409 มรณะ 2489 ด้านหลังเขียนว่า วัดประศุก เมื่อสืบค้นทางอินเตอร์เน็ต พบว่าวัดประศุกตั้งอยู่ ต.อินทร์บุรี อ.อินทร์บุรี จ.สิงห์บุรี จึงติดต่อผ่านนายพชร จันทรเศธร หรือนายกตี๋ นายกเทศมนตรีตำบลอินทร์บุรี และนายคำรณ สุวรรณสัมพันธ์ นายกองค์การบริหารส่วนตำบลอินทร์บุรี ช่วยประสานนำพระกลับมาถวายคืนวัดได้ในที่สุด,ขณะที่ผู้สูงอายุคนหนึ่งที่มีบ้านใกล้วัด เล่าให้ผู้สื่อข่าวฟังว่า หลวงพ่ออิ่มเป็นอดีตเจ้าอาวาสที่ชาวบ้านเคารพนับถือมาก เป็นพระที่มีวัตรปฏิบัติงดงาม เคร่งในพระธรรมวินัย และยังเป็นนักพัฒนา สร้างโบสถ์ สร้างวิหาร ทำให้วัดประศุกซึ่งเป็นวัดเล็กๆบ้านนอกเจริญขึ้นทันตา หลังจากหลวงพ่ออิ่มมรณภาพ ชาวบ้านพร้อมใจกันนำเครื่องประดับทองคำและสิ่งของมีค่า อาทิ ขันเงิน พานทองเหลือง มาร่วมเททองหล่อรูปเหมือนของหลวงพ่อ นำไปตั้งบูชาไว้ในศาลาริมแม่น้ำเจ้าพระยา หลายสิบปีผ่านไปปรากฏว่ามีโจรใจบาปเป็นหัวขโมยในหมู่บ้าน ใกล้เคียงแอบมาขโมยรูปหล่อหลวงพ่อไป ชาวบ้านรู้สึกเสียใจมาก แต่สมัยนั้นไม่ได้ไปแจ้งความกับตำรวจ และช่วยกันหล่อรูปเหมือนหลวงพ่อขึ้นใหม่ ซึ่งอยู่มาจนถึงปัจจุบันนี้ การได้รูปหล่อหลวงพ่อกลับคืนมาในสภาพสมบูรณ์หลังหายไปนานร่วม 40 ปี นับว่าเป็นปาฏิหาริย์อย่างมาก เชื่อว่าเป็นบุญบารมีของหลวงพ่ออิ่มที่จะกลับมาสร้างความเจริญรุ่งเรืองให้วัดประศุกอีกครั้ง
อัศจรรย์ รูปหล่ออดีตเจ้าอาวาสวัดดังสิงห์บุรี ถูกโจรใจบาปฉกไปจากวัดนานร่วม 40 ปี จู่ๆ ได้กลับคืนวัดราวปาฏิหาริย์ หลังเซียนพระไปพบวางขายอยู่ในตลาดนัด เห็นขนาดหน้าตักกว้างเกินกว่าจะเป็นพระบูชาประจำบ้านเลยมั่นใจถูกขโมยมา
ข่าวหน้า1,สิงห์บุรี,ปาฏิหาริย์หลวงพ่ออิ่ม,หลวงพ่ออิ่ม,รูปหล่อโลหะ,พระครูพิศิษย์ ศีลคุณ,วัดประศุก,ขอโชคลาภ